Drie dood in Vereeniging-ongelukke | Maroela Media
Twee mense is dood nadat 'n motor Saterdagoggend in Boy Louw‑straat gerol het, het Russel Meiring, woordvoerder van ER, gesê. Paramedici het omstreeks 10:05 op die toneel aangekom waar die motor op sy dak in die pad gelê het.
'n Man was nog in die motor en is op die toneel dood verklaar. Ses ander mense is buite die voertuig aangetref. 'n Vrou wat buite die motor aangetref is, is ook op die toneel dood verklaar. Die vyf beseerdes is op die toneel behandel voor hulle na nabygeleë hospitale geneem is vir verdere mediese sorg.
Intussen is 'n man Vrydagaand dood en vier mense, insluitend twee kinders, beseer in 'n botsing tussen twee motors op die R82 in De Deur, noord van Vereeniging.
Volgens Meiring is een van die motors na die botsing in die veld langs die pad aangetref terwyl die ander motor nog in die pad gestaan het.
'n Man het veelvuldige beserings opgedoen en is op die toneel dood verklaar. 'n Elfjarige seun was in 'n kritieke toestand en 'n 14-jarige seun in 'n ernstige toestand. Nog twee mans het slegs matige beserings opgedoen.